Niipalju siis Routeburnist. Värske lumi, kurul tulevad laviinid alla, DOC ei ole veel jõudnud kõiki nõlvasid laengutega ohutuks lasta ning homse tormiga tuleb lund veel juurde, nii et meie üle kuru ei saa. Proovisime Greenstone-Caples'ile minna, sama tulemus - pöidlaküüdiga arvatavasti sisse ei saa (kuna liiklust sinnasuunas ei ole), maastur läheb linnast alles homme lõuna paiku (mis ei sobi, kuna me ei  jõuaks õigel ajal välja sealt) ja üleüldse kogu see matkateema läks jubedaks sebimiseks ära.    Nii et tegime otsuse, et poogen selle matkamisega, ei hakka ilmataati üle kavaldama; lähme hoopis Wanakasse ja 30.10 võtab Graham meid Foxi suunas peale. Olen paar päeva Foxis, saab jälle üle tüki aja sõpradega kokku, ning siis tagasi Wanakasse. Nüüd siis juba päriseks.    Novembri esimesel nädalal hakkab Wanakas minu koolitamine. 18. november on minu esimene solo-tööpäev ja sealt alates olen  ma kuni aprillikuuni 6 päeva nädalas stand-by, ehket kui vähegi hüppeilma on, siis mina olen tööl - välja arvatud kolmapäevad. Siis on minul hingamispäev.